Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 3 TETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:45)

Rendi i ditës:

1. Miratimi i procesverbalit të seancës plenare të datës 26.09.2013.

2. Projektvendim “Për lirimin nga detyra të znj. Albana Shtylla, anëtare e Komisionit Qendror të Zgjedhjeve”.

- Koha e votimit
3. Projektvendim “Për lirimin nga detyra të z. Denar Biba, anëtar i Komisionit Qendror të Zgjedhjeve”.

- Koha e votimit
4. Projektvendim “Për lirimin nga detyra të z. Jani Jani, anëtar i Komisionit Qendror të Zgjedhjeve”.

- Koha e votimit
5. Diskutime për çështje jashtë rendit të ditës.

- Koha e diskutimeve deri në 60 minuta.
Ilir Meta – Mirëdita!

Hapim seancën plenare.

(Pasi lexon rendin e ditës.)

 Të nderuar deputetë,

Së pari, ju njoftoj se para fillimit të seancës u mblodh Këshilli për Rregulloren, Mandatet dhe Imunitetin për të verifikuar mandatin  e deputetit të ri të Partisë Demokratike, zotit Mhill Fufi. Në emër të këshillit raportin do ta paraqesë deputeti Arben Ristani.

Arben Ristani – Këshilli për Rregulloren, Mandatet dhe Imunitetet, në mbledhjen e tij të datës 3 tetor 2013, nën drejtimin e Kryetarit të Kuvendit, zotit Ilir Meta, në mbështetje të nenit 13, pika 5 të Rregullores së Kuvendit, u njoh dhe diskutoi rreth vendimit të Komisionit Qendror të Zgjedhjeve nr. 791, datë 16.09.2013 “Për dhënien e mandatit deputetit të Kuvendit”, kandidatit të listës shumemërore të Partisë Demokratike në qarkun Lezhë për plotësimin e vakancës së njoftuar nga Kuvendi i Shqipërisë.

Këshilli konstaton se Kuvendi, me shkresën me numër protokolli 6767, datë 11.09.2013, në mbështetje të nenit 164, pika 1 të Kodit Zgjedhor, ka njoftuar Komisionin Qendror të Zgjedhjeve për krijimin e vakancës në zonën zgjedhore të qarkut Lezhë, si rezultat i refuzimit të deputetit Vasil Bicaj, për të bërë betimin, duke hequr dorë nga mandati i deputetit, sipas nenit 71, pika 2, shkronja “a” e Kushtetutës, si dhe nenit 4, pika 5 të Rregullores së Kuvendit, konstatimi i mospranimit të bërjes së betimit nga ana e deputetit shkakton mbarimin e mandatit të deputetit.

Komisioni Qendror i Zgjedhjeve, në mbështetje të nenit 164, pika 2 të Kodit Zgjedhor, ka vendosur t’i japë mandatin e deputetit të Kuvendit të Shqipërisë kandidatit të radhës në listën shumemërore të Partisë Demokratike të qarkut Lezhë, zotit Mhill Fufi.

Në përfundim të shqyrtimit, Këshilli konstaton se mandati i dhënë deputetit Mhill Fufi është në përputhje me kërkesat e parashikuara në nenin 69 dhe 70 të Kushtetutës së Republikës së Shqipërisë, të  ndryshuar, për pasojë deputeti Mhill Fufi, në mbështetje të nenit 4, pika 1 të Rregullores së Kuvendit, do të ftohet nga Kryetari i Kuvendit për të bërë betimin.

Ilir Meta – Atëherë, në bazë të nenit 4 të Rregullores së Kuvendit, ftoj deputetin që, pasi unë të lexoj tekstin e betimit, të ngrihet në këmbë dhe të deklarojë: “Betohem!”

“Betohem me nderin tim se do të kryej me ndërgjegje detyrën si deputet i popullit në Kuvend, do të përfaqësoj denjësisht popullin, do t’i bindem Kushtetutës dhe ligjeve, do të mbroj lirinë dhe pavarësinë e Shqipërisë, do të respektoj dhe do të mbroj të drejtat dhe liritë e shtetasve dhe do të punoj me të gjitha fuqitë e mia për përparimin e Atdheut dhe mirëqenien e popullit tim!”

Mhill Fufi – Betohem!

Ilir Meta – Atëherë, vazhdojmë me rendin e ditës. (Flitet nga salla pa mikrofon.)

Për rendin e ditës?  Nuk e kemi dhënë  ende njoftimin.

Po, patjetër.

Siç jeni në dijeni, ditën e hënë u mblodh Konferenca e Kryetarëve dhe miratoi me konsensus programin e punës dhe kalendarin 3-javor të punimeve të Kuvendit. Kopjet e këtyre dokumenteve u janë shpërndarë deputetëve me mënyra të ndryshme, përmes e-mailit, komisioneve etj., pra, Kuvendi është vënë në dijeni në mbështetje të nenit 26, pika 5 dhe  nenit 27, pika 3 të Rregullores. Sapo është njoftuar miratimi me konsensus, disa komisione kanë zhvilluar mbledhjet.

Në mbështetje të nenit 69, pika 1 dhe pika 2, si dhe të nenit 44, pika 3 të Rregullores, ju njoftoj se në Kuvend është depozituar akti normativ nr. 5, datë 30.09.2013 “Për disa ndryshime në ligjin nr. 152 të vitit 2013 “Për  nëpunësin civil”, i cili futet automatikisht në programin e punës së Kuvendit që sapo kemi miratuar, në  bazë të nenit 26, pika 7 e Rregullores.

Së fundi, deri tani nuk ka emra të regjistruar për të diskutuar, kështu që për të shfrytëzuar kohën prej 60 minutash, sipas Rregullores, jeni të ftuar të regjistroni emrat.

Zoti Paloka, urdhëroni!

Edi Paloka – Faleminderit, zoti Kryetar i Parlamentit!

Po flas këtu në emër të të gjithë opozitës shqiptare. Siç thatë ju, në Parlament është depozituar një akt normativ i qeverisë shqiptare.

Të dashur qytetarë,

Kur ne denoncuam dhunën dhe arrogancën me të cilën Edvin Rama u prezantua që ditën e parë të tij në Parlament, dikush nga maxhoranca e quajti këtë “një furtunë në gotë” të Partisë Demokratike.

Kur ne protestuam pas kërcënimit të Edvinit kryeministër, se ne ende nuk kemi parë asgjë nga dhuna që ai paska planifikuar në kokën e tij të sëmurë, Kryetari i Parlamentit na tha se Rama është thjesht shakaxhi.

Sot ndodhemi para një fakti të kryer. Një akt normativ i kësaj qeverie, i datës 30 shtator, është kthyer në aktin më të rëndë politik dhe antiligjor të të gjithë historisë së pluralizmit shqiptar. Akti normativ i qeverisë, një akt antikushtetues, i cili praktikisht shfuqizon për 6 muaj ligjin “Për nëpunësin civil”, nuk hedh në erë vetëm këtë ligj, por konsensusin e arritur me mjaft vështirësi më 30 maj të këtij viti, për miratimin e ligjit.

Ju, zoti Meta, i dini shumë mirë vështirësitë që u kaluan, duke u vendosur në pozicionin e negociatorit që t’i mbushnit mendjen aleatit tuaj të ri të realizonte atë që Brukseli na kërkonte prej kohësh, si kusht të qartë, të vetëm dhe të fundit, për t’i dhënë Shqipërisë statusin e vendit kandidat për në BE: konsensusin. Ju të gjithë e dini shumë mirë se kushti i BE-së, pavarësisht rëndësisë së tyre, nuk ishin tre ligjet në vetvete, por konsensusi. 

Miratimi i tre ligjeve kërkohej vetëm si tregues i mirëkuptimit politik, pra si tregues i faktit që, realisht, të gjitha palët e politikës shqiptare ishin për integrimin e Shqipërisë. Për këtë arsye, edhe referendumi i paraqitur si opsion nga Partia Demokratike nuk u konsiderua nga partnerët tanë evropianë si zgjidhja e duhur. Kërkohej një marrëveshje dhe një konsensus mes maxhorancës dhe socialistëve, në atë kohë në opozitë. Me këtë kusht abuzoi edhe Rama, i cili bllokoi statusin e vendit kandidat për një kohë të gjatë.

Sot, ky konsensus është hedhur në erë. Për herë të parë në historinë e politikës shqiptare të viteve të fundit, shtylla më e rëndësishme që ka mbajtur në ekuilibër në momente deçizive një politikë, që, fatkeqësisht në shumë raste është bërë shkaktare e destabilizimit të vendit, pra konsensusi, sot po ekzekutohet nga Rama Kryeministër. Akti i Ramës nuk është një detaj teknik i parëndësishëm, dhe për më tepër pozitiv, siç po u serviret partnerëve tanë në Bruksel. Ky është një akt i pastër politik, me synime të qarta, që lidhen me shkatërrimin e administratës shtetërore dhe me zëvendësimin e saj me një tufë butaforike të përbërë nga ortakët e Koços dhe të Lames, që janë donatorët e Ramës. Gjithçka bëhet, që ashtu siç po ndodh edhe këto ditë, Rama dhe Koço të kenë kohë të ndajnë sinoret, njëri të marrë Albpetrolin dhe tjetri legalizimet. Unë tatimet e ti doganat. Unë mora bionden, ti merr brunen. Këto janë pazaret që po bëhen sot në kurriz të shqiptarëve. Vetëm për hir të këtyre pazareve të pista, u godit konsensusi dhe vendi po çohet përsëri në rrugën e konfliktit dhe destabilitetit politik.

Rama është pjellë e konfliktit. Ai nuk ka ndërmarrë kurrë akte në interes të shqiptarëve, por ka llogaritur vetëm interesat e tij, edhe kur ato kanë qenë me pasoja mjaft të rënda për shqiptarët. Me këto interesa po kërkohet të ndyhet sot edhe ky Kuvend. Ju keni vendosur që jashtëqitjen e Ramës në qeveri ta kaloni për t’u përmjerrë këtu në parlament, me shpresë se kështu do ta lani ligjërisht, pa i dhënë mundësi as Gjykatës Kushtetuese të shprehet. Sigurisht që do ta bëni, megjithëse e dini shumë mirë që as kjo dhe as marrja me qira apo blerja e deputetëve, nuk e zgjidh problemin. Konsensusi politik nuk peshohet me kile deputetësh.

Sidoqoftë, ju bëjeni atë që keni nisur, ne do t’ju lëmë ta shijoni deri në fund dhe nuk do të bëhemi në asnjë lloj mënyre pjesë e kësaj. Për ne Rama e ka nisur ashtu siç e prisnim, pra me provokime, me arrogancë prej të forti, me shpërfillje të ligjit dhe të Kushtetutës dhe me përplasje me opozitën, por që shumë shpejt do ta çojnë në përplasje me të gjithë shqiptarët.

Faleminderit!

(Deputetët e opozitës largohen nga salla.)

Ilir Meta – Po, urdhëroni zoti Celibashi!

Ilirian Celibashi – Faleminderit, zoti Kryetar!

Fillimisht, dua të shpreh keqardhjen për largimin e kolegëve të opozitës, pasi do të ishte një mundësi e mirë për ta debatuar këtë iniciativë të qeverisë, por, gjithashtu, do të ishte edhe në interes të publikut.

Në emër të qeverisë, dua të sqaroj se nevoja për të ndryshuar këtë ligj, që realisht është miratuar me konsensusin e plotë të të dyja palëve, të pozitës e të opozitës së shkuar, ka ardhur për shkak të pamundësisë ligjore, objektive që ky ligj të zbatohej në mungesë të kuadrit nënligjor, i cili e bën të zbatueshëm këtë ligj, pasi mendoj, se është e qartë, të paktën për atë pjesë të kolegëve të opozitës, të cilët kanë formimin e plotë juridik, që në mungesë të kuadrit nënligjor ky ligj është absolutisht i pazbatueshëm. Kjo qeveri nuk ka pasur mundësi kohore për ta krijuar dhe për ta formalizuar këtë kuadër nënligjor.

Ne e kuptojmë shumë mirë se ta rikonsiderosh këtë akt, kur ai ka kaluar me konsensusin e plotë të qeverisë dhe të opozitës së shkuar, është pak e vështirë, por argumentet e këtij ndryshimi janë vetëm argumente ligjore dhe aspak politike, edhe pse fakti i miratimit me konsensus të këtij akti, në mos një argument, është një pretekst shumë i mirë për ta debatuar politikisht.

Unë gjej rastin që në emër të qeverisë së Republikës së Shqipërisë t’i bëj me dije opinionit publik se kjo iniciativë është konsultuar vetëm me partnerët ndërkombëtarë, veçanërisht me SIGMA-n. Ne kemi gjetur aprovimin dhe konsensusin e tyre për këtë iniciativë të qeverisë shqiptare, pasi edhe ata, ashtu si ne, kanë parë që ky ligj, qysh në momentin e hyrjes së tij në fuqi, është absolutisht i pazbatueshëm. Kemi dashur që këtë debat dhe këtë konsultim ta bëjmë edhe me kolegët e nderuar të opozitës. Në mënyrë zyrtare, ne ju kemi nisur ftesat për të diskutuar paraprakisht, përpara se qeveria ta miratonte këtë iniciativë. Me keqardhje dua të them se as formalisht, nuk kemi marrë përgjigje për ftesën tonë, pasi mendojmë se do të ishte një rast i mirë që duhet diskutuar, bazuar në argumente juridike dhe vetëm me argumentet juridike kemi për të arritur në një konkluzion të përbashkët.

Megjithatë kjo nuk ka mbaruar këtu. Jam i autorizuar në emër të qeverisë shqiptare që t’i ripërsëris ftesën opozitës për të diskutuar për këtë çështje. Koha do të tregojë që ne nuk kemi pasur asnjë interes politik, edhe pse mendoj se çdo opozitë në këtë situatë do ta kishte ngritur këtë shqetësim dhe ne e mirëkuptojmë shqetësimin e opozitës për këtë çështje. 

Procesi i pas miratimit të këtij akti normativ do të jetë një proces, i cili mund të monitorohet lehtësisht. Kush është i interesuar mund të mbajë shënime dhe mund të shikojë nëse kjo iniciativë erdhi si rrjedhojë e nevojës për ta bërë këtë ligj të zbatueshëm, për të mos pasur një ligj më shumë akoma në korpusin e ligjeve të cilat nuk zbatohen në Republikën  e Shqipërisë, por që, realisht, ky ligj të gjente vendin e tij dhe të respektojë edhe konsensusin politik të arritur ndërmjet forcave politike, pozitës dhe opozitës së shkuar.

Prandaj do të ritheksoj edhe një herë se janë të gjitha mundësitë që të punojmë bashkërisht, pozita dhe opozita, për të gjetur gjuhën e mirëkuptimit për këtë iniciativë tonën. 

Faleminderit!

Ilir Meta – Faleminderit, zoti Celibashi!

Unë si kryetar i Kuvendit dua të vlerësoj faktin se janë zhvilluar takime nga ana e qeverisë me dy grupet opozitare, ndërkohë që është kërkuar takim zyrtar edhe me grupin parlamentar të PD-së, para se një akt i tillë të kalonte në Këshillin e Ministrave, me qëllim ekspozimin e arsyeve dhe argumenteve që çojnë në një iniciativë të tillë. 

Njëkohësisht, dua të theksoj se rendi i sotëm i ditës është miratuar me konsensus të plotë nga të gjithë kryetarët e grupeve parlamentare, ndërsa akti normativ hyn automatikisht në programin e punës, në bazë të nenit 26, pika 7 e Rregullores. Megjithatë, pavarësisht nga reagimi i grupit parlamentar të PD-së, për të cilin shpreh keqardhje, shpresoj që ata të marrin pjesë në diskutimin në komisione dhe në seancë plenare kur të diskutohet ky akt.

Fjalën e ka zonja Xhuvani.

Luiza Xhuvani -  Dje u nda nga jeta një nga figurat më të shquara të kinemasë dhe teatrit, “Artistja e Merituar”, “Mjeshtrja e Madhe e Punës”, zonja Drita Pelingu. 

Sekretari për Procedurat dhe Votimin

Armando Subashi


Në emër të të gjithë komunitetit artistik, kërkoj të mbajmë një minutë heshtje.

(Deputetët ngrihen në këmbë dhe mbajnë 1 minutë heshtje.)

Ilir Meta – I paharruar qoftë kujtimi i saj!

Vazhdojmë me rendin e ditës.

Ka ndonjë vërejtje për procesverbalin e seancës plenare të datës 26.09.2013? Nuk ka. Faleminderit!

Miratohet.

Kalojmë në projektvendimet e parashikuara në rendin e ditës, të cilat miratohen me shumicë votash.

Hapet votimi për prezencën, në bazë të nenit 56 të Rregullores.

Mbyllet votimi.

Janë 82 deputetë të pranishëm.

Vazhdojmë me votimin e projektvendimeve.

Projektvendimi për lirimin nga detyra të zonjës Albana Shtylla, anëtare e KQZ-së.

Hapet votimi me elektronikë.

Mbyllet votimi.

76 vota pro, 6 deputetë nuk kanë votuar, asnjë abstenim.

Projektvendimi për lirimin nga detyra të zotit Denar Biba, anëtar i KQZ-së.

Hapet votimi me elektronikë.

Mbyllet votimi.

75 vota pro, 7 deputetë nuk kanë votuar, asnjë abstenim.

Projektvendimi për lirimin nga detyra të zotit Jani Jani, anëtar i KQZ-së.

Hapet votimi me elektronikë.

Mbyllet votimi.

77 vota pro, 6 deputetë nuk kanë votuar.

Të tria projektvendimet miratohen. 

Kush dëshiron të marrë fjalën?

Nuk ka. Faleminderit!

Seancën e konsideroj të mbyllur. Për seancën e radhës do të njoftohet së afërmi.

Faleminderit!

(Seanca u mbyll në orën 11:15)

Kryetari i Kuvendit

Ilir Meta



PAGE  
1

